גוסמן מובל על ידי סוכן DEA (ימין) וסוכן HSI (שמאל) בעת הסגרתו לארצות הברית, 2017
**חואקין ארצ'יבלדו "אל צ'אפו" גוסמן לוארה** (בספרדית: **Joaquín Archivaldo Guzmán Loera**; נולד ב-4 באפריל 1957, הנקרא גם "**אל צ'אפו גוסמן**" ("**El Chapo Guzmán**", "הקטן") הוא ברון סמים מקסיקני העומד בראש קרטל סינלואה, מגדולי קרטלי הסמים בעולם, הקרוי על שם מדינת סינלואה המקסיקנית, השוכנת לחופי האוקיינוס השקט, בה הוקם.

משנת 2003 עת נעצר יריבו, ראש "קרטל דל גולפו" (קרטל המפרץ), הפך גוסמן ל"מלך הסמים" של מקסיקו, והוא נחשב לפי משרד האוצר של ארצות הברית כ"סוחר הסמים החזק ביותר בעולם". לאחר הריגת אוסמה בן לאדן הפך גוסמן למבוקש מספר אחת בארצות הברית.

המגזין "פורבס" כלל אותו בשנים 2009–2011 ברציפות ברשימת האנשים החזקים ביותר בעולם, במקומות ה-41, ה-60 וה-55 בהתאמה. בשנת 2011 הוערך הונו העצמי במיליארד דולר, והוא הוכתר בידי המגזין כברון הסמים הגדול ביותר בכל הזמנים.

גוסמן נתפס בשנת 1993 בגואטמלה, הוסגר ונידון ל-20 שנות מאסר במקסיקו בעוון רצח וסחר בסמים. באמצעות מתן שוחד לסוהרים, הוא הצליח להימלט מבית כלא פדרלי שמור היטב בשנת 2001. הוא הוכרז כמבוקש על ידי האינטרפול וממשלות מקסיקו וארצות הברית. ארצות הברית הציעה פרס של 5 מיליון דולר עבור מידע שיוביל ללכידתו, ואילו הממשלה המקסיקנית הציעה פרס של 60 מיליון פסוס (כ-3.8 מיליון $) למי שימסרו מידע על גוסמן.

גוסמן נעצר על ידי הרשויות במקסיקו ב-22 בפברואר 2014. הוא אותר בדירתו בבית משותף על חוף הים במסטלאן, סינלואה, ונלכד מבלי שנורתה ירייה. בעת מעצרו, היה גוסמן יצואן הסמים הגדול ביותר לארצות הברית. גוסמן נמלט מכלא לה פלמה ב-11 ביולי 2015. הוא נעצר מחדש בעיר לוס מוצ'יס על ידי נחתים מקסיקנים, לאחר קרב יריות ב-8 בינואר 2016. זיהוי מקום מסתורו של גוסמן התאפשר לאחר שקיים ריאיון ממקום מחבואו עם השחקן האמריקאי שון פן, כשזה האחרון ניסה לשכנעו להשתתף בסרט המבוסס על חייו.

ב-19 בינואר 2017 הוסגר לארצות הברית על ידי מקסיקו ואמור לעמוד למשפט בבית משפט פדרלי בכמה מדינות באשמת חטיפה, הברחת סמים ורצח. ב-7 בנובמבר 2018 נפתח משפטו, בעת הובלתו למשפט נסגר גשר ברוקלין לתנועה. ב-12 בפברואר 2019 הורשע גוסמן בכל סעיפי כתב האישום נגדו. ביולי 2019 נידון גוסמן למאסר עולם ולעוד 30 שנות מאסר. בנוסף, נקנס בסכום של כ-12.6 מיליארד דולר.

גוסמן היה נשוי לארבע נשים, שהאחרונה בהן היא אמה קורונל (אנ'), אזרחית ארצות הברית. אמה נעצרה בנמל התעופה הבינלאומי וושינגטון דאלס ב-22 בפברואר 2021, והואשמה כי עזרה לבעלה לנהל את הקרטל שלו ולצלוח את בריחתו מהכלא בשנת 2015. קורונל הואשמה גם בקשירת קשר להפצת קוקאין, מתאמפטמין, הרואין ומריחואנה בארצות הברית.

נכלל ברשימת טיים 100 לשנת 2009.

לקורונל ולגוסמן שתי בנות.

במדיה
-----

באוקטובר 2017 עלתה לאוויר בנטפליקס תוכנית דוקומנטרית בת שלושה פרקים בשם "ביום שפגשתי את אל צ'אפו" (*Cuando conocí al Chapo: La historia de Kate del Castillo*) אשר מתארת את חייו. נטפליקס גם העלתה סדרה עלילתית בשם **אל צ'אפו**, העוסקת בתקופת התחזקותו ועד למעצרו האחרון. בנוסף, דמותו של אל צ'אפו מככבת בסדרה נרקוס: מקסיקו, גם כן מבית היוצר של נטפליקס.

קישורים חיצוניים
----------------

ויקישיתוף מדיה וקבצים בנושא **חואקין גוסמן** בוויקישיתוף
* חואקין גוסמן, ברשת החברתית טוויטר
* חואקין גוסמן, ברשת החברתית אינסטגרם
* חואקין גוסמן, באתר אנציקלופדיה בריטניקה (באנגלית)
* שירות גלובס, ‏בניו של "אל צ'אפו" מציגים "עושר נרקוטי": נשק, פרארי ונמרים, באתר גלובס, 29 בספטמבר 2015
* סוכנויות הידיעות, "אל צ'אפו נתפס כשניסה להפיק סרט על חייו", באתר ynet, 9 בינואר 2016 סרטונים
* גבריאל מורלס סוד, ‏זה סופו של כל ברון, באתר ‏מאקו‏‏, ‏27 בינואר 2016‏
* אתר למנויים בלבד ציפי שמילוביץ, האסיר מס' 1, באתר "ידיעות אחרונות", 8 ביוני 2017

הערות שוליים
------------

1. ↑  מיכל פופובסקי, השודד: כך כלכלת הסמים עוצרת את הצמיחה, באתר כלכליסט, 13 בספטמבר 2012
2. ↑  AP, לאחר שבעה חודשים של מרדף: נלכד "אל צ'אפו", ברון הסמים הגדול של מקסיקו, באתר הארץ, 8 בינואר 2016
3. ↑  סוכנויות הידיעות, ריאיון עם שון פן הוביל ללכידת אל צ'אפו, באתר ynet, 10 בינואר 2016
4. ↑  ברון הסמים "אל צ'אפו" הוסגר לארה"ב, באתר ynet, 20 בינואר 2017
5. ↑  Christina Carrega CNN, Wife of 'El Chapo' faces international drug trafficking charges, CNN
6. ↑  Padgett, Tim (2009-04-30). "The 2009 TIME 100 - TIME". *Time* (באנגלית אמריקאית). ISSN 0040-781X. נבדק ב-2021-09-19.
7. ↑  Wife of drug kingpin 'El Chapo' arrested on US drug charges, news.yahoo.com (ב־American English)
8. ↑  The Day I Met El Chapo | Netflix Official Site, www.netflix.com

|  |  |
| --- | --- |
| בקרת זהויות עריכת הנתון בוויקינתונים | 
* GND: 143969781
* ISNI: 0000 0001 1957 1362
* LCCN: no2010126693
* NDL: 001305622
* NKC: xx0266473
* SELIBR: 344673
* VIAF: 141139693
* WorldCat: lccn-no2010126693

 |